Lange Danilo skaats in groen en goud - Sport - Republikein
Monday, September 21st, 16:54:40
Lange Danilo skaats in groen en goud
Andrew Poolman - Die woestynland Namibië het 'n ietwat verskuilde teenwoordigheid op die yshokkiebaan by die IIHF onder 20 wêreldkampioenskap vir mans (afdeling III) wat gister in Sofia, die hoofstad van Bulgarye, begin het.
Danilo von Ludwiger maak sy debuut in die groen en goud vir die Suid-Afrikaanse o.20-manspan. Die atletiese Windhoeker met sy imponerende 1.95 m en 90 kg is as 'n voorspeler gekies.
Die voormalige hoofseun van Windhoek Gimnasium in 2018 het tevore by twee geleenthede vir Namibië op internasionale vlak rolskaatshokkie gespeel, maar het eers verlede jaar in Augustus die eerste keer yshokkie in Pretoria begin speel. Hy speel sedertdien vir die Pretoria Capitals-klub en het sodanig beïndruk dat hy die Suid-Afrikaanse span gehaal het.
Die SA manspan het hul toernooi gister teen Australië geopen (verloor 1-5) en speel vandag teen Turkye. Hul laaste groepwedstryd is Donderdag teen Chinese Taipei, voor die uitspeelwedstryde vir die finale plekke. Mexiko, Nieu-Seeland, Ysland en Bulgarye is die spanne in die ander groep.
Die SA o.20-vroue het in Desember aan die Liga III wêreldkampioenskap deelgeneem en het dié toernooi gewen. Gevolglik is daar waarskynlik ietwat van 'n "verwagtende druk" op die manspan vir 'n soortgelyke prestasie.
Von Ludwiger was in Oktober die slagoffer van 'n motorkaping op 'n snelweg naby Pretoria, terwyl hy en 'n oudskoolmaat en medestudent by Tuks, Trusty Kavezuva, na Namibië op pad was. Die gewapende boosdoeners, geklee in koeëlvaste baadjies, het hulle as polisiebeamptes voorgedoen en het die twee met 'n blou lig op die dak afgetrek.
Twee dae later het FlyWestair die twee kosteloos na Windhoek teruggebring.
Danilo se moeder, Birgitte, sê: "Beide Danilo en Trusty het gedurende hul vakansie van traumaberading gebruik gemaak. Hulle albei is nou in hul tweede jaar van mediese studies by Tuks en het reeds op 6 Januarie weer met klasse by die Universiteit van Pretoria begin.
"Niks van hul gesteelde besittings of dokumente, nóg die gesteelde voertuig, is tot dusver opgespoor nie. Alles moes vervang word. Die belangrikste is egter hul lewens en daarvoor bly ons oneindig dankbaar!"
Op 'n ligter noot was Danilo en die ander twee Von Ludwiger-broers, Andriko en Roman, in Desember saam lede van die wenspan by die Bank Windhoek Beach Bash strandvlugbaltoernooi by Langstrand.